《游金山寺再叠苏轼韵》
清代·弘历

册府常披舆地图，西极江源东竟海。中流银发能许长，氐父乃如黍米在。

获金名易裴头陀，祗园高下临澄波。自兹胜迹擅吴下，骚人禅客游恒多。

南国重来命巡楫，风恬浪静韶春日。佳境毕景不能穷，琳宫梵宇层楼赤。

石𥱼万劫埋仙魄，髯翁吟际髯应黑。今来古往炽然明，不迁者存底用惊。

福地只宜泯六识，山色江声定何物。印公留带可镇山，当时公案足警顽。

苏公不言言未已，试看衮衮东流水。